CELEX: 32021R0576
Language: lt
Date: 2020-11-30 00:00:00
Title: Komisijos deleguotasis reglamentas (ES) 2021/576 2020 m. lapkričio 30 d. kuriuo dėl Uzbekistano Respublikos įtraukimo į šalių, kurioms pagal BLS+ taikomos muitų tarifų lengvatos, sąrašą iš dalies keičiamas Reglamento (ES) Nr. 978/2012 III priedas

2021 4 9   
               
               
                  LT
               
               
                  Europos Sąjungos oficialusis leidinys
               
               
                  L 123/1
               
            
         KOMISIJOS DELEGUOTASIS REGLAMENTAS (ES) 2021/576
         2020 m. lapkričio 30 d.
         kuriuo dėl Uzbekistano Respublikos įtraukimo į šalių, kurioms pagal BLS+ taikomos muitų tarifų lengvatos, sąrašą iš dalies keičiamas Reglamento (ES) Nr. 978/2012 III priedas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 10 straipsnio 4 dalį,
         kadangi:
         
                     (1)
                  
                  
                     Reglamento (ES) Nr. 978/2012 9 straipsnio 1 dalyje nustatyti konkretūs muitų tarifų lengvatų teikimo pagal specialią darnaus vystymosi ir gero valdymo skatinamąją priemonę (BLS+) kriterijai, kuriuos turi atitikti prašymą pateikusi šalis. Kad atitiktų šiuos kriterijus, šalis turėtų būti laikoma pažeidžiama. Ji turėtų būti ratifikavusi visas Reglamento (ES) Nr. 978/2012 VIII priede išvardytas konvencijas ir naujausiose atitinkamų stebėsenos įstaigų išvadose neturėtų būti nustatyta didelių bet kurios iš šių konvencijų veiksmingo įgyvendinimo pažeidimų. Dėl nė vienos iš tų konvencijų šalis neturėtų būti pareiškusi išlygų, draudžiamų pagal bet kurią iš tų konvencijų arba taikant Reglamento (ES) Nr. 978/2012 9 straipsnį laikomų nesuderinamomis su tos konvencijos objektu ir tikslu. Ji turėtų be išlygų sutikti vykdyti pagal kiekvieną konvenciją nustatytus ataskaitų teikimo reikalavimus ir prisiimti teisiškai privalomus įsipareigojimus, nurodytus Reglamento (ES) Nr. 978/2012 9 straipsnio 1 dalies d, e ir f punktuose;
                  
               
                     (2)
                  
                  
                     BLS lengvatomis besinaudojanti šalis, norinti naudotis BLS+ lengvatomis, turi pateikti prašymą ir išsamią informaciją apie atitinkamų konvencijų ratifikavimą, savo išlygas bei kitų konvencijos šalių prieštaravimus toms išlygoms ir savo teisiškai privalomus įsipareigojimus;
                  
               
                     (3)
                  
                  
                     2020 m. birželio 9 d. Komisija gavo Uzbekistano Respublikos prašymą taikyti GSP+;
                  
               
                     (4)
                  
                  
                     Komisija išnagrinėjo Uzbekistano Respublikos prašymą ir nustatė, kad ji atitinka BLS+ taikymo kriterijus, nustatytus Reglamento (ES) Nr. 978/2012 9 straipsnio 1 dalyje. Todėl BLS+ Uzbekistano Respublikai turėtų būti taikoma, o Reglamento (ES) Nr. 978/2012 III priedas turėtų būti atitinkamai iš dalies pakeistas;
                  
               
                     (5)
                  
                  
                     vadovaudamasi Reglamento (ES) Nr. 978/2012 13 straipsniu Komisija nuolat peržiūrės Uzbekistano Respublikos susijusių konvencijų ratifikavimo padėtį ir stebės, ar jos veiksmingai įgyvendinamos ir kaip Uzbekistano Respublika bendradarbiauja su atitinkamomis stebėsenos įstaigomis,
                  
               PRIĖMĖ ŠĮ REGLAMENTĄ:
         
            1 straipsnis
            Į Reglamento (ES) Nr. 978/2012 III priedo atitinkamai A ir B skiltis įtraukiama ši šalis ir atitinkamas raidinis kodas:
            
               
                           „UZ
                        
                        
                           Uzbekistano Respublika“
                        
                     
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. lapkričio 30 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 303, 2012 10 31, p. 1.